ฝึกรับมือโควิดรอบ 2 กห.-สธ.จัดร่วม เน้นจังหวัดสุ่มเสี่ยง
สธ.ยันกรณีชายมาเลย์ติดเชื้อโควิด-19 จากไทย โอกาสแพร่เชื้อต่ำ แต่ย้ำประมาทไม่ได้ แม้ไทยไร้ผู้ติดเชื้อภายในประเทศใกล้ครบ 90 วัน และพบผู้ติดเชื้อมาจากต่างประเทศเพียง 1 ราย ด้าน อนุทิน ชง ครม.ขอ 600 ล้านบาท ร่วมวิจัยพัฒนาวัคซีน อ้างเพื่อให้ได้สิทธิในการผลิตวัคซีนเมื่อต่างชาติพัฒนาสำเร็จ ส่วน หมอธนรักษ์ เผยไทยส่อเมินวัคซีนรัสเซีย จะนำเข้าวัคซีนที่ได้ผลเท่านั้น ด้าน กห.จับมือ สธ.จัดฝึกร่วมเตรียมรับมือสถานการณ์แพร่ระบาดโควิด-19 ระลอก 2 เน้นจังหวัดที่มีแรงงานต่างด้าว-ท่องเที่ยว ชี้ต้องไม่ประมาท แย้มมีแผนยกเลิกพ.ร.ก.ฉุกเฉินต้องคอยลุ้น หลังไทยไร้ผู้ติดเชื้อก่อโรคโควิด-19 ภายในประเทศมาต่อเนื่อง 84 วัน โดยพบผู้ติดเชื้อเฉพาะคนที่เดินทางมาจากต่างประเทศและอยู่ในสถานที่กักตัวที่รัฐกำหนด ขณะเดียวกันทุกหน่วยงานเริ่มฝึกความพร้อมรับมือหากเกิดการระบาดรอบสอง โดยเฉพาะอย่างยิ่งการประสานการทำงานร่วมกันในการใช้กฎหมายที่เกี่ยวข้องไทยกลับจากอินโดฯ ติดเชื้อ 1 รายที่กระทรวงสาธารณสุข เมื่อวันที่ 17 ส.ค.กรมควบคุมโรค รายงานสถานการณ์โรคโควิด-19 ว่ามีผู้ป่วยโควิด-19 ยืนยันรายใหม่ 1 ราย เป็นชายไทยที่เดินทางกลับจากประเทศอินโดนีเซีย และเข้าสถานที่กักกันที่รัฐจัดให้ใน จ.ชลบุรี ไม่มีรายงานผู้ป่วยติดเชื้อภายในประเทศเป็นวันที่ 84 ทำให้ผู้ป่วยยืนยันสะสม 3378 ราย แยกเป็นติดเชื้อในประเทศ 2444 รายในสถานที่กักกันที่รัฐจัดใหม่ 441 ราย รักษาหาย 3194 ราย ยังรักษาในโรงพยาบาล 126 ราย และเสียชีวิตเท่าเดิมคือ 58 รายจับตา ฟิลิปปินส์ อัตราป่วยสูงด้าน นพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า แม้จะไม่มีติดเชื้อในประเทศมาระยะหนึ่ง แต่ยืนยันว่าไม่สามารถนิ่งนอนใจคลายกังวลได้ทั้งหมด ส่วนสถานการณ์ในต่างประเทศเมื่อเทียบอัตราป่วยต่อประชากรล้านคนรายวัน พบว่าประเทศสิงคโปร์สูงขึ้นมาก ขณะที่ฟิลิปปินส์ อัตราป่วยสูงกว่าอัตราป่วยเฉลี่ยทั่วโลก ส่วนที่บางประเทศมีแนวคิดปล่อยให้ประชากรติดเชื้อเพื่อสร้างภูมิคุ้มกันหมู่ พบว่าที่ผ่านมาอัตราการติดเชื้อสะสมยังค่อนข้างต่ำ ซึ่งการติดเชื้อสะสมต้องสูงกว่าร้อยละ 70 ของประชากร ถึงสร้างภูมิคุ้มกันหมู่ได้ แต่สหรัฐอเมริกาที่มีการติดเชื้อสูง ก็ไม่มีเมืองไหนที่ติดเชื้อสะสมสูงกว่าร้อยละ 10 การหวังให้เกิดภูมิคุ้มกันหมู่คงใช้เวลามาก2 หนุ่มเมืองชลไม่ได้ตายจากโควิดนพ.ธนรักษ์กล่าวต่อว่า สำหรับกรณีข่าว จ.ชลบุรี มี 2 หนุ่มป่วยปอดอักเสบเสียชีวิต ไม่ใช่เชื้อมรณะ ขอเรียนว่า เชื้อปอดอักเสบมีหลายชนิดไม่ใช่แค่โรคโควิด-19 หลายตัวก็ก่อให้เกิดการเสียชีวิตได้ แม้แต่ไข้หวัดใหญ่ ทั้งนี้ กระทรวงสาธารณสุข (สธ.) ประกาศให้มีการตรวจโควิดในผู้ป่วยปอดอักเสบทุกราย เพื่อค้นหาและเฝ้าระวัง โดยผู้ป่วยปอดอักเสบทั้ง 2 ราย ก็มีการตรวจหาเชื้อโควิดแล้ว ยืนยันว่าไม่ได้ติดเชื้อโควิด-19เตือนไทยยังประมาทไม่ได้เรายังอยู่ในจังหวะเวลาที่ต้องระมัดระวังตนเอง ดูแลครอบครัว ชุมชน และสังคม เพื่อให้การแพร่ระบาดต่ำที่สุดเท่าที่เป็นไปได้ เพื่อใช้ชีวิตสงบสุขต่อไป เศรษฐกิจก็เดินได้เรื่อยๆ โดยขอให้คงมาตรการป้องกันตนเอง ครอบครัว ชุมชน และสังคม ให้ติดโรคระดับต่ำต่อไป เพื่อหากเจอผู้ป่วยโอกาสแพร่ระบาดจะไม่สูงเกินไป ควบคุมโรคได้รวดเร็ว การพบรายใหม่ไม่ใช่เรื่องน่าตระหนกหรือประหลาดใจ แต่ทำอย่างไรไม่ให้แพร่ระบาดในประเทศ นพ.ธนรักษ์กล่าวเร่งหาที่มาชายมาเลย์ติดโควิดนพ.ธนรักษ์ยังกล่าวถึงกรณีทางการมาเลเซียตรวจพบมีชายสัญชาติมาเลเซีย อายุ 46 ปี ติดเชื้อโควิด-19 หลังกลับจากไทยว่า ชายคนดังกล่าวเดินทางถึงประเทศมาเลเซียเมื่อวันที่ 5 ส.ค.ที่ผ่านมาไม่มีอาการใดๆ การตรวจหาเชื้อในรอบแรกจึงไม่พบเชื้อ ต่อมาในการตรวจครั้งที่ 2 เมื่อวันที่ 15 ส.ค.ที่ผ่านมา ด้วยวิธี RT-PCR พบว่ามีการติดเชื้อโควิด-19 จึงได้แจ้งกลับมายังไทย ขณะนี้ไทยยังไม่มีข้อมูลของผู้ป่วยคนดังกล่าวมากและไม่ชัดเจน เบื้องต้นได้รับรายงานว่าอยู่ที่คอนโดมิเนียมแห่งหนึ่งใน กทม.และในวันที่ 17 ส.ค.นี้ หน่วยปฏิบัติการควบคุมโรค และสำนักอนามัยกรุงเทพมหานคร ลงพื้นที่ไปสอบสวนโรค ค้นหาผู้สัมผัส ซึ่งรายละเอียดจะแจ้งให้ทราบอีกครั้ง ทั้งนี้ยังไม่ได้มีการยืนยันว่าชายคนดังกล่าวติดเชื้อมาจากที่ใด โดยหลักการคือค้นหาผู้สัมผัสเสี่ยงสูง คือคนในครอบครัวว่าอยู่กับใคร อยู่กันกี่คน ซึ่งยังไม่มีข้อมูลตรงนี้ ต้องรอผลการตรวจสอบในส่วนของครอบครัวก่อน จึงจะมีการพิจารณาว่าจะต้องตรวจผู้พักอาศัยร่วมคอนโดฯหรือไม่ชี้โอกาสแพร่เชื้อต่ำนพ.ธนรักษ์กล่าวต่อว่า หากพิจารณาจากกรณีทหารอียิปต์ติดเชื้อเข้ามาในพื้นที่ จ.ระยอง ที่เราตรวจไปจำนวนมากก็ไม่พบว่ามีการติดเชื้อเพิ่ม นั่นเป็นเพราะคนเหล่านั้นมีความเสี่ยงต่ำ เช่นเดียวกับคนที่อยู่ร่วมคอนโดฯ ถือว่ามีความเสี่ยงต่ำ แทบจะไม่มีความเสี่ยงเลยและยังมีผลการวิจัยว่าประเทศเขตร้อนการติดเชื้อโควิด-19 จากสิ่งแวดล้อมเป็นไปได้น้อย เมื่อเทียบกับเมืองหนาว ดังนั้นการคิดว่าอาจจะติดได้จากการกดปุ่มลิฟต์อาจจะเป็นไปได้น้อย และระยะเวลาในลิฟต์ประมาณ 5 นาที ก็มีความเสี่ยงต่ำเช่นกัน ยิ่งถ้ามีการสวมหน้ากากโอกาสติดเชื้อยิ่งไม่มี ที่สำคัญต้องย้ำว่าชายคนดังกล่าวไม่มีอาการ ไปตรวจที่มาเลเซียครั้งแรกก็ไม่มีอาการ จึงมีโอกาสแพร่เชื้อต่ำรับอาจมีเชื้อโควิดหลงเหลือเมื่อถามว่าคอนโดมิเนียมที่ผู้ป่วยอยู่ที่ไหน ย่านใด นพ.ธนรักษ์กล่าวว่า ตนไม่ทราบ แต่ทีมที่ลงไปน่าจะทราบ อย่างไรก็ตาม ขณะที่ทีมลงไปค้นหาคนในพื้นที่ วัตถุประสงค์หลักไม่ได้เน้นว่าจะมีใครติดเชื้อจากชายคนดังกล่าว แต่เพื่อต้องการทราบว่าชายคนดังกล่าวติดเชื้อมาจากที่ไหน ซึ่งขณะนี้ยังไม่มีความชัดเจนว่าติดเชื้อมาจากแหล่งใดเพราะชายคนดังกล่าวไปอยู่ในสถานที่กักกันของทางการมาเลเซียนานกว่า 10 วัน ถ้ามีการติดเชื้อในประเทศ ไทยจริงก็เป็นไปอย่างที่เคยบอกว่าอาจจะยังมีคนติดเชื้อหลงเหลือในประเทศ เราต้องเร่งค้นหาให้เจอและควบคุมให้เร็วไม่ฟันธงเชื้อกลายพันธุ์แพร่เร็วนพ.ธนรักษ์กล่าวด้วยว่า ส่วนกรณีมีรายงานข่าวว่ามีเชื้อไวรัสโควิด-19 กลายพันธุ์นั้น ตนทราบว่ามีชื่อรหัส D 614G แต่ยังไม่ยืนยันว่าทำให้เกิดการแพร่เชื้อได้เร็วกว่าเดิมหรือไม่ มีผลต่อการแพร่ระบาดทั่วโลกอย่างไร แต่มีการสมมติฐานว่าเชื้อตัวนี้เป็นการกลายพันธุ์ที่จะมาแทนตัวเดิม อย่างไรก็ตาม ไม่จำเป็นต้องพัฒนาชุดตรวจใหม่ เพื่อให้ตรวจจับโควิด-19 สายพันธุ์ใหม่นี้ เพราะเชื้อไวรัสมีรหัสพันธุกรรมมากถึง 30000 ตัว แต่มีเพียงบางจุดเท่านั้นที่เกิดการเปลี่ยนแปลง ซึ่งผู้เชี่ยวชาญจะทราบว่าต้องหยิบจับส่วนใดที่ไม่มีการเปลี่ยนแปลง หรือมีการเปลี่ยนแปลงน้อยมาตรวจหาการติดเชื้อได้ ดังนั้นชุดตรวจ และน้ำยาตรวจที่เรามีก็สามารถตรวจสอบได้ขอรอวัคซีนวิจัยครบ 3 ระยะนอกจากนี้ นพ.ธนรักษ์ยังกล่าวถึงกรณีรัสเซียอนุญาตใช้วัคซีนโควิด -19 ว่าเป็นการอนุญาตให้ใช้ในวงจำกัด ซึ่งเป็นประเทศที่สองรองจากจีนที่ใช้ในทหารของกองทัพ แต่วัคซีนของรัสเซียได้รับอนุมัติทั้งที่วิจัยไม่ครบถ้วนตามเกณฑ์ ที่ต้องทดลองในมนุษย์ครบทั้ง 3 ระยะ โดยอยู่ในวิจัยระยะที่ 1 เมื่อ มิ.ย.ที่ผ่านมาเท่านั้น รัฐบาลก็อนุมัติมาใช้ ซึ่งฝ่ายตะวันตกและองค์การอนามัยโลกคงไม่ยอมรับ ต้องรอให้วิจัยในมนุษย์ครบทั้ง 3 ระยะ ซึ่งไทยก็จะรอเช่นกัน เนื่องจากระยะที่ 1-2 เป็นการศึกษาความปลอดภัย และกระตุ้นภูมิคุ้มกัน ซึ่งในระยะนี้อาจเร่งรัดศึกษาคู่ขนานเพื่อย่นระยะเวลาได้ ส่วนระยะที่ 3 เป็นการศึกษาการกระตุ้นภูมิคุ้มกันนั้นป้องกันโรคได้จริงหรือไม่หวั่นกระตุ้นภูมิแต่ไม่ป้องกันมีวัคซีนหลายชนิดที่กระตุ้นภูมิคุ้มกันได้ แต่ไม่สามารถป้องกันได้จริง เช่น วัคซีนเอดส์ผ่านการทดลองระยะ 1-2 แต่ระยะที่ 3 กระตุ้นได้ แต่ไม่สามารถป้องกันโรค ดังนั้นการจะเอามาใช้ต้องป้องกันได้จริง จึงต้องรอให้ผลชัดเจน นพ.ธนรักษ์กล่าวและว่า สำหรับวัคซีนในไทยของจุฬาฯ กำลังเข้าสู่ระยะวิจัยในมนุษย์ระยะที่ 1 ซึ่งเมื่อถึงระยะ 3 และได้ผล ไทยพร้อมผลิตด้วยตัวเอง เนื่องจากจะมีการถ่ายทอดเทคโนโลยีจากเจ้าของสิทธิบัตรการผลิตวัคซีนมายังโรงงานผลิตวัคซีนในไทย นอกจากนี้ จะพยายามติดต่อกับบริษัทวัคซีน ทีมวิจัยบางทีม เช่น ออกซ์ฟอร์ด เพื่อขอสิทธิในการผลิต สำหรับวัคซีนที่มีประสิทธิผล 50 เปอร์เซ็นต์ ในระยะ 6 เดือน อย.สหรัฐฯ ยินดีขึ้นทะเบียนวัคซีนขอ 600 ล้านพัฒนาวัคซีนวันเดียวกัน ที่โรงแรมมิราเคิลแกรนด์ คอนเวนชั่น นายอนุทิน ชาญวีรกูล รองนายกรัฐมนตรีและ รมว.สาธารณสุข กล่าวว่า การรับมือโรคโควิด-19 นั้น สิ่งที่ไทยยังขาดคือวัคซีน ซึ่งวัคซีนที่กำลังจะมีในอนาคตไม่อาจซื้อได้ด้วยเงิน แต่จำเป็นต้องมีส่วนร่วมตั้งแต่แรกจึงจะมีสิทธิ์เข้าถึงได้ก่อน ดังนั้นกระทรวงสาธารณสุขจึงพยายามเข้าไปเป็นหุ้นส่วนสนับสนุนการพัฒนาของต่างประเทศที่มีหวังว่าจะพัฒนาวัคซีนได้สำเร็จ เพื่อให้ไทยมีสิทธิ์เข้าถึงวัคซีนได้ทันทีที่สำเร็จ และมีสิทธิ์ใช้เทคโนโลยีที่สำเร็จเพื่อผลิตในประเทศไทยได้ ในวันที่ 18 ส.ค.นี้ จะนำ MOU ตัวแรกที่ทำไว้กับมหาวิทยาลัยในต่างประเทศเข้าที่ประชุมคณะรัฐมนตรี (ครม.) เพื่อพิจารณาอนุมัติงบประมาณในการเข้าร่วมต่อไป การ MOU เป็นการไปร่วมพัฒนา ค้นคว้าวิจัย และทดลองวัคซีนร่วมกัน โดยสถาบันการแพทย์ของไทยร่วมกับสถาบันการแพทย์ของต่างประเทศ และผู้ผลิตวัคซีน ร่วมกันทดลองวัคซีน หากได้ผลที่ดีไทยจะได้เป็นส่วนหนึ่งของการค้นพบวัคซีนตัวนั้นๆ โดยงบประมาณที่จะเสนอไปขอการอนุมัติจาก ครม. ถือเป็นการเตรียมความพร้อม ทั้งด้านวิชาการ การผลิต และการนำมาใช้ให้กับประชาชนเป็นหลัก โดยงบประมาณเบื้องต้นที่จะเสนอขออยู่ที่ประมาณ 600 ล้านบาทรอ อย.อนุมัติทดลองในคนเมื่อถามถึงความคืบหน้าการผลิตวัคซีนของไทย สำนักงานคณะกรรมการอาหารและยา (อย.) อนุญาตวิจัยในคนหรือยัง นายอนุทินกล่าวว่า ขณะนี้ได้เพิ่มขั้นตอนแต่ละเฟส ซึ่งใกล้มาถึงการทดลองในคนแล้ว การอนุมัติของ อย. จะอนุมัติตามหลักวิชาการ และผู้ที่ทดลองวัคซีนในไทยคือ คณะแพทยศาสตร์ต่างๆ ทั้งจุฬาลงกรณ์ฯ ศิริราช เป็นต้น สิ่งสำคัญที่ อย.จะนำมาพิจารณาคือความปลอดภัยของผู้ที่ได้ทดลองวัคซีน เพราะจะเกิดความเสี่ยงในมนุษย์ไม่ได้ จึงต้องมั่นใจก่อนถึงจะมาใช้ในคนได้ ซึ่งนโยบายคือ ต้องอนุมัติให้รวดเร็ว แต่ต้องคำนึงถึงความปลอดภัยด้วยใช้บทเรียนระยองลดฆ่าตัวตายวันเดียวกัน นายสาธิต ปิตุเตชะ รมช.สาธารณสุข กล่าวระหว่างเป็นประธานเปิดการประชุมวิชาการสุขภาพจิต ชีวิตวิถีใหม่ MCATT: New normal ERA ที่จังหวัดระยอง ว่า จากกรณีที่ทหารต่างชาติติดเชื้อโควิด-19 เข้ามาในพื้นที่จังหวัดระยองโดยไม่กักตัว ทางกรมสุขภาพจิตจึงจัดทีม MCATT ลง ไปดูแลคัดกรองปัญหาสุขภาพจิตตั้งแต่วันแรกพบว่า ชาวระยองมีความเครียดสูง 9.8 เปอร์เซ็นต์เทียบเท่ากับความเครียดของประเทศไทยเมื่อครั้งที่มีการระบาดโควิดช่วงแรก ดังนั้น กรมสุขภาพจิต กระทรวงสาธารณสุข จึงใช้โอกาสวิกฤตินี้จัดสัมมนาวิชาการ เพื่อแลกเปลี่ยนประสบการณ์การดูแลสุขภาพจิตในภาวะวิกฤติเพื่อรองรับหากมีการระบาดรอบสอง เพื่อให้ประชาชนมีความเข้มแข็งทางจิตใจ ก้าวผ่านอุปสรรค สามารถปรับตัวเข้าสู่ชีวิตวิถีใหม่ได้ เชื่อว่าการทำงานเชิงรุกของทีม MCATT จะช่วยลดอัตราการฆ่าตัวตายได้ หากคนที่มีความเครียดสามารถเข้าถึงการรักษาได้อย่างรวดเร็วตั้งแต่ในระยะแรกที่มีอาการ ทั้งนี้ ถ้าเราทำงานได้ทันสถานการณ์ นอกจากจะช่วยลดความเครียดของผู้ป่วยกลุ่มเสี่ยงได้ ยังสามารถยับยั้งตัวเลขการฆ่าตัวตายให้ลดลงได้เช่นกันกห.-สธ.ฝึกรับมือระลอกสองส่วนที่กระทรวงกลาโหม พล.ท.คงชีพ ตันตระวาณิชย์ โฆษกกระทรวงกลาโหม กล่าวว่า พล.อ.ณัฐ อินทรเจริญ ปลัดกระทรวงกลาโหม เป็นประธานเปิดการฝึกร่วมในการเตรียมความพร้อมรับกับสถานการณ์การแพร่ระบาดของไวรัสโควิด-19 ระลอก 2 ซึ่งกระทรวงกลาโหมร่วมกับกระทรวงสาธารณสุขเป็นเจ้าภาพจัดขึ้น และมีทุกส่วนราชการเข้าร่วมการฝึก เพื่อทดสอบแผนเผชิญเหตุของจังหวัดต่างๆ รวมทั้งแนวทางจัดสรรและบริหารจัดการทรัพยากรทางการแพทย์ระหว่างหน่วยงานที่เกี่ยวข้องของจังหวัด ภายใต้การบริหาร ราชการในสถานการณ์ฉุกเฉินโดย ศบค.เน้นพื้นที่มีต่างด้าว-ท่องเที่ยวโฆษกกระทรวงกลาโหมกล่าวว่า ทั้งนี้ มีการจำลองสถานการณ์ มุ่งเน้นไปที่ความเสี่ยงของกลุ่มจังหวัดที่มีแรงงานต่างด้าว จังหวัดที่เป็นช่องทางเข้าออกประเทศ จังหวัดที่มีนักท่องเที่ยว โดยมี 4 จังหวัดเข้าร่วมการฝึก คือ กทม. พระนครศรีอยุธยา สมุทรสาคร และชลบุรี และมี 7 จังหวัดเข้าร่วมฝึกในพื้นที่ ประกอบด้วย เชียงใหม่ ตาก สระแก้ว ระนอง สุราษฎร์ธานี ภูเก็ต และกระบี่ ขณะที่อีก 66 จังหวัดร่วมรับทราบผ่านระบบประชุมทางไกล โดยใช้กลไกบริหารงานระดับพื้นที่ผ่านศูนย์ปฏิบัติการฉุก เฉินของแต่ละจังหวัด พร้อมทั้งจำลองสถานการณ์และประสานการทำงานร่วมกันในการใช้กฎหมายที่เกี่ยวข้อง เมื่อมีแผนยกเลิก พ.ร.ก.การบริหารราชการในสถานการณ์ฉุกเฉินเร่งช่วยคนว่างงาน 7 แสนคนวันเดียวกัน นายสุชาติ ชมกลิ่น รมว.แรงงาน กล่าวที่โรงแรมมิราเคิล แกรนด์ ว่า ตนจะเดินหน้าไปพบปะภาคเอกชนเพื่อขอความร่วมมือจัดตำแหน่งงานว่างให้ผู้ใช้แรงงานที่กำลังเดือดร้อนตกงานได้มีงานทำ โดยจะสำรวจตำแหน่งงานว่างและจำนวนคนตกงานรวมเป็นข้อมูลให้กับศูนย์อำนวยการแรงงานแห่งชาติ เพื่อบริหารจัดการทั้งระบบ ซึ่งจะเร่งรัดจัดตั้งศูนย์ฯ ให้เสร็จภายในสิ้นเดือนนี้ ส่วนตัวเลขว่างงานตั้งแต่ ม.ค.-ก.ค.2563 มีผู้ว่างงานรวมทั้งสิ้น 714000 คน ซึ่งเป็นตัวเลขข้อมูลแรงงานในระบบประกันสังคม ส่วนแรงงานที่ถูกเลิกจ้างชั่วคราวในช่วงวิกฤติโควิด-19 จำนวน 920000 คน ได้รับการเยียวยากรณีว่างงานร้อยละ 62 และทั้งหมดได้กลับเข้าสู่การจ้างงานตามปกติแล้วไทยและต่างชาติเข้ามาอีกส่วนการพาคนไทยจากทั่วโลกกลับประเทศนั้น ผู้สื่อข่าวรายงานว่า ตลอดวันที่ 17 ส.ค.มีเที่ยวบินนำคนไทยและชาวต่างชาติมาลงที่ท่าอากาศยานสุวรรณภูมิ จำนวน 5 เที่ยวบิน เป็นคนไทยกว่า 500 คน และชาวต่างชาติราว 200 คน จากประเทศโอมาน ฝรั่งเศส นิวซีแลนด์ ไอร์แลนด์เหนือ เดนมาร์ก นอร์เวย์ ฟินแลนด์ สวีเดน อังกฤษ เยอรมนี ตรินิแดด เมียนมา เวียดนาม ฯลฯ โดยตรวจพบคนไทยมีไข้ 4 คนนำส่งโรงพยาบาล ส่วนที่เหลือถูกพาไปกักตัวในสถานที่ที่รัฐจัดให้ ส่วนชาวต่างชาติทั้งหมดถูกนำไปกักตัวในโรงแรมทางเลือก ASQ และ รพ.ทางเลือก AHQ.ใน กทม. นนทบุรี ปทุมธานี ชลบุรี และสมุทรปราการคณะทูตมะกันบินเข้าไทยด้าน นายเชิดเกียรติ อัตถากร อธิบดีกรมสารนิเทศ และโฆษกกระทรวงการต่างประเทศ เปิดเผยถึงกรณีเจ้าหน้าที่สถานเอกอัครราชทูตสหรัฐอเมริกา ประจำประเทศไทย พร้อมครอบครัว จะเดินทางเข้าประเทศไทยโดยเที่ยวบินพิเศษ ของกระทรวงการต่างประเทศสหรัฐฯ เพื่อมาปฏิบัติหน้าที่ว่าทุกคนจะต้องผ่านมาตรการคัดกรองควบคุม และกักกันโรคที่เข้มงวดตามมาตรฐานกระทรวงสาธารณสุขของไทย และเข้าพักในสถานที่กักกันโรคแบบ ASQ เป็นระยะเวลา 14 วัน เป็นการโยกย้ายตามปกติ จะเดินทางถึงกรุงเทพฯ ในวันที่ 23 ส.ค.นี้ ผู้โดยสารรวมทั้งสิ้น 163 คน ไม่มีผู้โดยสารกลุ่มอื่นปะปนตรวจเข้มชายแดนไทย-มาเลย์ส่วนที่ จ.สงขลา พ.ต.ต.สุริวงศ์ สมทรง ผบ. ร้อย ตชด.437 สั่งการให้กำลังพลออกลาดตระเวนตามแนวกำแพงชายแดนไทย-มาเลเซีย และช่องทางธรรมชาติทั้งในพื้นที่ อ.สะเดา อ.นาทวี และ อ.สะบ้าย้อย จ.สงขลา เพื่อตรวจสอบและป้องกันไม่ให้มีการลักลอบเดินทางเข้ามาทั้งแรงงานไทย และแรงงานชาวต่างชาติ หลังเกิดการแพร่ระบาดเชื้อโควิด-19 รอบ 2 ใน มาเลเซีย แพร่กระจายเกือบทุกรัฐ รวมถึงรัฐเคดาห์ และรัฐเปอร์ลิส ที่อยู่ติดแนวชายแดนไทย-มาเลเซีย จ.สงขลา ขณะที่เจ้าหน้าที่โรงพยาบาลสะเดา และสำนักงานสาธารณสุขสะเดา ประสานขอความร่วมมือชาวบ้านช่วยตรวจสอบคนที่กลับจากประเทศมาเลเซีย ไม่ผ่านช่องทางการตรวจคนเข้าเมือง และเข้ามาอาศัยในหมู่บ้าน ให้รีบแจ้งโรงพยาบาลส่งเสริมสุขภาพประจำตำบลหรืออำเภอทันที เพื่อความปลอดภัยพบชายมาเลย์อยู่แถววังทองหลางต่อมาเมื่อช่วงค่ำวันเดียวกัน นพ.ชวินทร์ ศิรินาค ผอ.สำนักอนามัย กทม. เปิดเผยถึงกรณีชายชาวมาเลเซียติดเชื้อโควิด-19 หลังกลับจากประเทศไทยว่า เบื้องต้นเจ้าหน้าที่ทราบพิกัดที่ชายชาวมาเลเซียคนดังกล่าวเคยพักอาศัยอยู่แล้ว อยู่ย่านลาดพร้าว เขตวังทองหลาง กทม. แต่ยังไม่ได้รับรายงานว่าเป็นคอนโดฯ แห่งใด จากรายงานทราบว่าชายคนดังกล่าวพักอยู่ในคอนโดฯ คนเดียวตั้งแต่เดือน ก.ค. เนื่องจากแฟนเดินทางกลับไปต่างจังหวัด ต่อมาเดือน ส.ค. เจ้าตัวเดินทางกลับประเทศมาเลเซีย หลังจากนี้เจ้าหน้าที่ที่เกี่ยวข้องทั้งของ กทม. และจากกระทรวงสาธารณสุขจะลงพื้นที่สอบสวนโรคทั้งในส่วนของชายชาวมาเลเซีย และแฟนสาวที่เดินทางกลับไปต่างจังหวัดด้วย แต่ขณะนี้ยังไม่ทราบว่าแฟนเดินทางไปยังจังหวัดใด อย่างไรก็ตาม ขอให้ประชาชนมั่นใจว่า ขณะนี้เจ้าหน้าที่กำลังอยู่ระหว่างตรวจสอบข้อมูลอย่างเต็มที่ และหากทราบข้อมูลจะแจ้งให้ทราบอีกครั้งยอดติดเชื้อ-ดับ ทั่วโลกสำหรับการระบาดของโรคโควิด-19 ในต่างประเทศ เมื่อวันที่ 17 ส.ค. ยอดผู้ติดเชื้อรวมทั่วโลกอยู่ที่ 21.85 ล้านคน ผู้เสียชีวิตรวม 7.73 แสนคน รักษาหาย 14.57 ล้านคน พื้นที่ระบาดรุนแรงที่สุดในโลก 3 อันดับแรกยังเป็นหน้าเดิม นำโดยสหรัฐอเมริกา มีผู้ติดเชื้อและเสียชีวิตรวม 5.56 ล้านคน และ 1.73 แสนคน ตามลำดับ ตามด้วยบราซิลมี ผู้ติดเชื้อรวม 3.34 ล้านคน ผู้เสียชีวิต 1.07 แสนคน และอินเดียมีผู้ติดเชื้อรวม 2.65 ล้านคน ผู้เสียชีวิต 5.10 หมื่นคนกีวีเลื่อนเลือกตั้งหนีไวรัสด้านนิวซีแลนด์ที่โควิด-19 กลับมาระบาดระลอกใหม่หลังไม่พบผู้ติดเชื้อในประเทศต่อเนื่องมา 102 วัน ล่าสุดสถานการณ์ยังไม่ดีขึ้นถึงขั้นต้องเลื่อนเลือกตั้งทั่วไปออกไปอีก 4 สัปดาห์ ไปจัดในวันที่ 17 ต.ค. เพราะต้องรับมือการระบาดแบบกลุ่มก้อนที่เมืองโอ๊กแลนด์ จนต้องประกาศล็อกดาวน์ปิดเมืองตั้งแต่วันที่ 12 ส.ค.แต่ยังพบผู้ติดเชื้อรายใหม่ต่อเนื่อง จนถึงขณะนี้มีแล้ว 58 คนเกาหลีใต้บี้เฉ่งผู้นำโบสถ์ส่วนที่เกาหลีใต้ บาทหลวงจุน ควางฮุน ผู้นำโบสถ์คริสต์ลัทธิซารัง เจอิล ทางเหนือกรุงโซลของเกาหลีใต้ ถูกตรวจพบติดเชื้อไวรัสโควิด-19 เมื่อวันที่ 17 ส.ค. หลังนำสมาชิกโบสถ์ซารังฯชุมนุมต่อต้านรัฐบาลในกรุงโซลเมื่อ 2 วันก่อน ส่วนรัฐบาลเกาหลีใต้กดดันเจ้าหน้าที่ตั้งข้อหาบาทหลวงจุน ฐานละเมิดมาตรการควบคุมโรคและปกปิดยอดสมาชิกแท้ จริงของโบสถ์เพื่อเลี่ยงการกักกันโรคเป็นวงกว้าง ส่วนผลการตรวจหาไวรัสในสมาชิกโบสถ์ซารังฯซึ่งเป็นจุดแพร่ระบาดแบบคลัสเตอร์แห่งใหม่ พบผู้ติดเชื้อแล้ว 319 คน เจ้าหน้าที่เรียกร้องผู้เข้าร่วมการชุมนุมที่มีนับพันคนให้กักกันตัวเอง หลังสมาชิกโบสถ์ซารังฯถูกติดตามตัวและให้กักกันโรคแล้วราว 3400 คน อนึ่ง สมาชิกโบสถ์ลัทธิชินชอนจิที่เมืองแทกู ภาคตะวันออกเฉียงใต้ของเกาหลีใต้ ถูกตรวจพบติดเชื้อไวรัสมรณะกว่า 5000 คน เมื่อช่วงปลายเดือน ก.พ.-มี.ค. ส่วนผู้ติดเชื้อสะสมในเกาหลีใต้อยู่ที่ 15515 คน ผู้เสียชีวิต 305 คนมท.1 ฟิลิปปินส์ติดเชื้อซ้ำขณะที่ฟิลิปปินส์ สำนักข่าวต่างประเทศรายงานว่า นายเอดูอาร์โด อาโน รมว.มหาดไทยของฟิลิปปินส์ ถูกตรวจพบติดเชื้อไวรัสโควิด-19 เมื่อวันที่ 15 ส.ค.หลังมีอาการไข้หลายวัน แต่อาโนเคยติดเชื้อมาก่อนแล้วเมื่อเดือน มี.ค.แต่ตอนนั้นไม่แสดงอาการใดๆ ขณะที่ผู้เชี่ยวชาญยังไม่ฟันธงเป็นการติดเชื้อซ้ำโดยต้องวิเคราะห์ข้อมูลรอบด้านก่อน ส่วนกรณีกระทรวงสาธารณสุขของมาเลเซียระบุได้ตรวจพบเชื้อไวรัสสายพันธุ์ ดี 614 จี (D614G) ที่กลายพันธุ์จากไวรัสมรณะที่ระบาดครั้งแรกที่เมืองอู่ฮั่นของจีนเมื่อปลายปีที่แล้ว และขณะนี้พบระบาดทั่วโลก อยู่ในมาเลเซียและว่ามีฤทธิ์ร้ายแพร่เชื้อได้รุนแรงกว่าไวรัสมรณะสายพันธุ์อื่นๆถึง 10 เท่านั้น เหล่าผู้เชี่ยวชาญเผยว่ายังไม่มีหลักฐานยืนยันชัดเจน ด้านเวียดนามซึ่งเป็นอีกหนึ่งประเทศพบการระบาดรอบ 2 ที่เมืองดานังตั้งแต่ปลายเดือน ก.ค. พบผู้ติดเชื้อรายใหม่ 14 คน ทำให้มีผู้ติดเชื้อสะสมเป็น 976 คน ผู้เสียชีวิต 24 คน และยังมีผู้ถูกกักกันโรค 107642 คนจีนให้สิทธิบัตรวัคซีนไวรัสสำหรับความหวังการมีวัคซีนป้องกันไวรัสมรณะนั้น สำนักงานทรัพย์สินทางปัญญาแห่งชาติของจีน ได้ออกสิทธิบัตรวัคซีนป้องกันไวรัสโควิด-19 เป็นครั้งแรกของประเทศ เป็นวัคซีน Ad5-nCOV ของบริษัทแคนซิโน ไบโอลอจิกส์ ของจีน อนุมัติให้เมื่อวันที่ 11 ส.ค.แต่ยังไม่อนุญาตให้ใช้อย่างเป็นทางการเหมือนกรณีรัสเซียอนุญาตให้ใช้วัคซีน สปุตนิก 5 ที่นานาชาติยังกังขาเพราะข้ามขั้นตอนการทดลองในเฟส 3 ส่วนวัคซีนของแคนซิโนฯ ยังอยู่ในขั้นทดสอบทางคลินิกระยะสุดท้าย (เฟส 3) ซึ่งจะมีขึ้นที่ซาอุดีอาระเบียในเดือนนี้ และยังเจรจาจัดทดสอบเฟส 3 กับรัสเซีย บราซิล และชิลีด้วย ด้านฮ่องกงที่พบไวรัสมรณะระบาดรอบใหม่ช่วงต้นเดือน ก.ค. ขยายมาตรการรักษาระยะห่างทางสังคม รวมทั้งห้ามกินอาหารที่ร้านหลังเวลา 18.00 น. ออกไปอีกนาน 7 วัน หรือจนถึงวันที่ 25 ส.ค.นี้
สธ.ยันกรณีชายมาเลย์ติดเชื้อโควิด-19 จากไทย โอกาสแพร่เชื้อต่ำ แต่ย้ำประมาทไม่ได้ แม้ไทยไร้ผู้ติดเชื้อภายในประเทศใกล้ครบ 90 วัน และพบผู้ติดเชื้อมาจากต่างประเทศเพียง 1 ราย
ข่าวหน้า1,โควิด-19,ไวรัสโคโรนา,COVID-19,ยอดผู้ติดเชื้อโควิด-19,กระทรวงสาธารณสุข,ข่าววันนี้,สุขภาพ